Det lyder ikke rart. Små sår på fingrene sammen med eksem vil være ret så irriterende i de flestes hverdag. Det svier, når man vasker hænder, og man kan blive nødt til at kræve, at en anden i husstanden tager opvasken, fordi det gør direkte ondt at have hænderne i varmt vand! Jeg synes bestemt, du skal en tur til lægen, der kan vurdere, om der er bakterier i de små sår, og om der nu er kommet allergi eller anden hudsygdom, eller du blot skal behandles med steroidcreme. Lægen vil formentlig spørge dig, om du arbejder, og i så fald hvilket arbejde. Det kan i sidste ende være truende for erhvervsevnen, hvis man har svær håndeksem. Så afsted til lægen med dig. Og så håber jeg, I sammen finder en god løsning.